钦定古今图书集成/明伦汇编/人事典/第024卷 > 册府元龟 > 《卞和画像赋》〈有序〉晋·傅咸
## 钦定古今图书集成/明伦汇编/人事典/第024卷 > 册府元龟 > 《卞和画像赋》〈有序〉晋·傅咸

先画卞和之像者，虽其事在素定，见其涕血残刖之形，情以凄然。至臧文仲知柳下惠之贤而不与立卞和《自刖》以相证，相去远矣。戏画其像于卞子之旁，特赤其面以示，犹有惭色。辞曰：

惟年命之遒短，速流光之有经。疾没世而不称，贵立
身而扬名。既铭勒于钟鼎，又图像于丹青。览光烈之
攸画，睹卞子之容形。泣泉流以雨下，洒血面而瀸缨。
痛两趾之双刖，心恻凄以伤情。虽发肤之不毁，觉害
仁以偷生。向厥趾之不刖，孰夜光之见明？人之不同，
爰自在昔。臧知柳而不进，和残躯以证璧。